– Цунах дерг хала ду ала. Ас интервью оьцучу хенахь цара бохург хIара дара: тхо Шемахь Iемаш ду, оха Донбассехь тIом Оьрсийчоьнца летархьама бо, аьлча а, массо а агIор Оьрсийчоьнна дуьхьал. Оьрсийчохь я Нохчийчохь адамийн бакъонаш хьоьшуш хилар а, и саннарг а ду моьттуш яц со церан дагахь. Тахана уьш Оьрсийчоьнах къелхьарбовла гIерта шаьш бол-болчу мехкашкахь. Масала, Францино дукха хан йоццуш Оьрсийчу дIахьажийна Гадаев Мохьмад. Шемахь тIом бин вац иза, я Украинехь а ца бина цо тIом. 2010-чу шарахь ведда, ша хьийзош йолчу Оьрсичуьра, шен ницкъ бинчуьра. Нохчийчуьрчу шолгIачу тIеман декъашхо хиларна хьийзийна иза. Эхашарахь лаьцна кхабна иза, цо шена цигахь гIелонех лаьцна дийцина Оьрсийчуьрчу талламчашка. ГIелойинарш бу Кадыровн гонерчу цхьаьннан тобанера нах. Иза ведда, Польшехь тховкIело елла, цигара Франце дIавахна шен доьзалца. Амма Францино лаьцна, Оьрсийчу дIавигина, дIавелла, цкъа цIахь, бахьана а карийна, набахте хьажийна. Изза хуьлу дукхахболучех.